Tímabært er að setja aðild að Evrópusambandinu aftur á dagskrá. Þetta sagði Logi Einarsson formaður Samfylkingarinnar í ræðu á flokkstjórnarfundi flokksins sem hófst í morgun. Til að ná fram umbótum og jöfnuðu fyrir almenning þurfi félagshyggjufólk að sameinast og hætta að stofna nýja og nýja flokka.
Það er mjög umhugsunarverð staða ef félagshyggjuflokkarnir verða til lengri tíma áfram sitt hvorum megin víglínu íslenskra stjórnmála. Þá verður verður erfiðara að ná fram nauðsynlegum réttlætis og umbótamálum fyrir almenning í landinu. Og afleiðingin í reynd; nær alltaf hægri stjórn áfram í landinu.
Sagði Logi Einarsson, formaður Samfylkingarinnar, í ræðu sinni. Hann segir að draga verði þann lærdóm af síðustu kosningum að flokkarnir frá miðju til vinstri verði að koma sér upp nýju leikskipulagi. Þar sem markmiðin séu sameiginleg þurfi að vinna þvert á flokka. Þá segir hann að varast beri bergmálshella samfélagsmiðla og fagna frekar ólíkri sýn fólks. Að þjappa félagshyggjufólki í færri flokka verði aðeins gert með umburðarlyndi sem mögulega hafi skort á.
Vegna þess að við munum ekki ná árangri með því að stofna nýja og nýja flokka, oft utan um áhugamál einstakra stjórnmálamanna.
Hægt sé að sammælast um mikilvæg málefni eins og réttlátan arð af sjávarauðlindinni og aðgerðir í loftslagsmálum. Þá segir hann ekki nægja að tilheyra NATO og bendir á hlutverk Evrópusambandsins í varnar og öryggismálum.
Það verður að endurnýja samfélagslega umræðu um aðild að sambandinu en einnig skerpa málflutning innan okkar eigin raða. Um er að ræða grundvallarhagsmuni þjóðarinnar og það er tími til kominn að setja aðildarumsókn að Evrópusambandi aftur rækilega á dagskrá.

Setja þarf aðild að Evrópusambandinu aftur á dagskrá. Þetta sagði Logi Einarsson, formaður Samfylkingarinnar, í ræðu á flokksstjórnarfundi flokksins í morgun. Hann bendir á hlutverk sambandsins í varnar- og öryggismálum og segir aðild að NATO ekki nægja.